
באמצעות דואר אלקטרוני:

הנדון: בקשה לקבלת מידע מכוח חוק חופש המידע, תשנ"ח 1998 – 
שינוי בגודל מוצרים
סימוכין: בקשתך למידע מיום 26.3.19
ראשית, אני מודה על פנייתך אלינו.
בבקשת המידע שהעברת אלינו, ביקשת לקבל מידע ביחס לשינוי בגודל מוצרים.
במכתב הבקשה, ציינת כי הנך מעוניין בפירוט מוצרי הצריכה (מזון, משקאות או טואלטיקה) שהוקטנו או הוגדלו (מבחינת משקל, כמות או גודל אריזה) ב-5 השנים האחרונות, (כלומר מ 1.1.2014 ועד 31.12.2018) במובחן ובנפרד החלוקה לשנים – כפי שנמצאים ברישומי המשרד או דווחו לו.
בנוסף, ביקשת את הנתון באשר לשיעור ו/או מספר מוצרים אלו מכלל המוצרים מדי שנה הנסקרים על ידי המשרד בקטגוריות אלו.
במענה לבקשת המידע שהגשת למשרדנו, הכלכלה והתעשייה, ולאחר בדיקה אל מול היחידה המקצועית הרלוונטית לבקשתך, אגף בכיר אסטרטגיה ותכנון מדיניות, לרבות קבלת התייחסותה המקצועית, אבקש להשיבך בדברים, כדלקמן:
הנתונים שנמצאים בידי הרשות כוללים, בין היתר, רשימה של שמות פריטים וברקודים - סה"כ מעל 25,500 פריטים מאפריל 2015.
גודל האריזה מצוין בשם הפריט ומופיע בהתאם לסוג (ק"ג, גרם, ליטר, יחידות וכו').
עוד יובהר כי בעת שינוי גודל אריזה, קיימות שתי אפשרויות:
1. שינוי הברקוד: במקרה כזה אין ליחידה דרך לשייך בין שני פריטים ולקבוע כי מדובר באותו פריט אשר גודל האריזה שלו הוקטן.
ישנם מוצרים רבים שנמכרים בגדלים שונים (במבה גדולה ובמבה אישית, משחות שיניים ועוד) ואין דרך לזהות האם זו אריזה שהוקטנה, או פשוט אותו מוצר שמשווק במקביל תחת גודל אריזה אחר. 
2. הקטנת גודל האריזה אך השארת הברקוד: במערכות החברה שמספקת את הנתונים, אין שינוי בנתונים אודות אותו מוצר. 
לכן, גם במקרה כזה אין למשרד אינדיקציה לבחון האם גודל פריט השתנה. 
היחידה מבקשת להדגיש כי הגם שייתכן כי בחלק מהמקרים שם הפריט ישונה בהתאם, מדובר בעבודת מחקר רחבה, מקיפה, סיזיפית ולא יעילה (כי כאמור, ייתכן שבמרבית המקרים שם הפריט לא ישונה בפועל) על מסד נתונים של מעל 1,000,000 רשומות.
אי לכך, ולאור האמור לעיל, אין בידי המשרד לספק את המידע המבוקש.
ככל שיידרש מידע בנושאים הרלוונטיים לתחומי אחריותו של משרד הכלכלה והתעשייה, אשמח להיות לך לעזר גם בעתיד.

בברכה
יוסי זולפן,
 
 הממונה על חוק חופש המידע
   משרד הכלכלה והתעשייה




העתק: עו"ד אמל כולאב, הלשכה המשפטית
משרד הכלכלה והתעשייה
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101

